বর্তমানে চলচ্চিত্রকলা যে প্রাইভেট ও পাবলিক বিশ্ববিদ্যালয়ে একটি পাঠযোগ্য বিষয় হিসেবে অধ্যয়ন করা হচ্ছে তার পেছনেও চলচ্চিত্রসংসদকর্মীদের দীর্ঘদিনের আন্দোলনের ইতিহাস জড়িত। দেশে বেশ কয়েকটি প্রাইভেট বিশ্ববিদ্যালয়ে চলচ্চিত্রকলা অধ্যয়নের জন্য পূর্ণাঙ্গ বিভাগ চালু করা হয়েছে। ঢাকা বিশ্ববিদ্যালয়ে ‘টেলিভিশন ও চলচ্চিত্র বিভাগ’ খোলা হয়েছে। চলচ্চিত্রসংসদ-আন্দোলনের একটি অর্জন হিসেবেই এ-উদ্যোগগুলোকে গণ্য করা যায়। দেশে রাষ্ট্রীয় উদ্যোগে এখনো ফিল্ম ইনস্টিটিউট প্রতিষ্ঠিত না হলেও সম্প্রতি মন্ত্রিপরিষদের সভায় ইনস্টিটিউট প্রতিষ্ঠার সিদ্ধান্ত নেওয়া হয়েছে। ব্যক্তিগত উদ্যোগে চলচ্চিত্র সংসদকর্মী তানভীর মোকাম্মেল দীর্ঘদিন ধরে ‘বাংলাদেশ ফিল্ম ইনস্টিটিউট’ নামে একটি ইনস্টিটিউট পরিচালনা করছেন। এটিও এক অর্থে চলচ্চিত্র সংসদ আন্দোলনের অর্জনের মধ্যেই পড়ে। সম্প্রতি বাংলাদেশ ফিল্ম আর্কাইভ ভবন নির্মাণের কাজ তার নিজস্ব জায়গায় শুরু হয়েছে – নিজস্ব জায়গায় নিজস্ব ভবন নির্মাণের দাবি সংসদকর্মীরা বহুদিন ধরেই করে আসছিল – ভবন নির্মাণকেও অর্জনের একটি অংশ বলে ভাবা যায়। তাছাড়া, সংসদকর্মীদের লাগাতার দাবির মুখে সরকার বহুল নিন্দিত চলচ্চিত্র সংসদ নিয়ন্ত্রণমূলক কালাকানুন বাতিল করেছে ২০১১ সালে। এখন শুধু নিবন্ধনের বিষয়টিকে গুরুত্ব দেওয়া হয়েছে। আজকের বিশ্ববাস্তবতায় এই নিবন্ধনেরও কোনো প্রয়োজন আছে কিনা তা-ও সংসদকর্মীদের ভেবে দেখা দরকার।